**Primăvara ca o stare**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înfipt în anotimp până-n plăsele

Mă împrimăvărez în verde viu,

Şi-nseninat de cerul azuriu

Sorb seve noi, dorind să scriu cu ele.

Mă năpădesc cuvintele nescrise

Când primăverii îi plătesc tribut,

Căci frumuseţea nu-idoar atribut

Ci viaţă nouă afluind prin vise.

Şi văd, înfăşurat în foi de viaţă,

Că primăvara nu-i doar anotimp,

Este o stare dincolo de timp,

Este trezire, este dimineaţă.

E învierea simţurilor toate

Spre bine, spre frumos, spre adevăr,

E neprihana florilor de măr

De roua dimineţii sărutate.

Trăind, deci, primăvara ca o stare

Ca înviere, ca dorit dezgheţ,

Văd scrisul îndurării mai citeţ

Şi-aud mai clar a cerului chemare.

Iar inima-mi, Părinte, vrea să-Ţi ceară,

Cu un demers cu totul exploziv:

Condamnă-mă, Te rog, definitiv

La o eternă, sfântă primăvară.

Simion Felix Marțian